CELEX: 32021D2241
Language: fi
Date: 2021-12-13 00:00:00
Title: Neuvoston päätös (EU) 2021/2241, annettu 13 päivänä joulukuuta 2021, eurooppalaisen tutkimusalueen ja innovoinnin komitean kokoonpanosta ja toimeksiannosta

16.12.2021   
               
               
                  FI
               
               
                  Euroopan unionin virallinen lehti
               
               
                  L 450/143
               
            
         NEUVOSTON PÄÄTÖS (EU) 2021/2241,
         annettu 13 päivänä joulukuuta 2021,
         eurooppalaisen tutkimusalueen ja innovoinnin komitean kokoonpanosta ja toimeksiannosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 179 artiklan 1 kohdan ja 240 artiklan 3 kohdan,
         sekä katsoo seuraavaa:
         
                     (1)
                  
                  
                     Tieteen ja tekniikan tutkimuskomitea perustettiin 14 päivänä tammikuuta 1974 annetulla neuvoston päätöslauselmalla (1). Kyseinen päätöslauselma korvattiin 28 päivänä syyskuuta 1995 annetulla neuvoston päätöslauselmalla (2), jota sittemmin muutettiin ja täydennettiin, ensin 28 päivänä toukokuuta 2010 annetulla neuvoston päätöslauselmalla (3), jolla tieteen ja tekniikan tutkimuskomitean nimeksi muutettiin ”eurooppalaisen tutkimusalueen komitea”, sitten 30 päivänä toukokuuta 2013 annetulla neuvoston päätöslauselmalla (4), jolla nimeksi muutettiin ”eurooppalaisen tutkimusalueen ja innovoinnin komitea”, jäljempänä ’ERAC’, ja sitten eurooppalaisen tutkimusalueen neuvonantorakenteen arvioinnista 1 päivänä joulukuuta 2015 annetuilla neuvoston päätelmillä.
                  
               
                     (2)
                  
                  
                     Neuvosto antoi uudesta eurooppalaisesta tutkimusalueesta 1 päivänä joulukuuta 2020 päätelmät, joissa uusi eurooppalainen tutkimusalue määriteltiin tutkijakeskeiseksi ja arvoperusteiseksi huippuosaamiseen perustuvaksi vaikutuslähtöiseksi alueeksi, jolla tutkijat, osaaminen ja teknologia saavat tukea ja voivat liikkua vapaasti.
                  
               
                     (3)
                  
                  
                     Neuvosto antoi uuden eurooppalaisen tutkimusalueen tulevasta hallinnoinnista 26 päivänä marraskuuta 2021 päätelmät, joissa se korosti, että uusi eurooppalainen tutkimusalue ja sen painopisteet edellyttävät nykyisen eurooppalaisen tutkimusalueen hallinnoinnin kokonaisvaltaista uudelleensuunnittelua, ja vahvisti ERACin olevan korkean tason strateginen ja poliittinen yhteinen neuvoa-antava komitea, joka tarjoaa varhaisessa vaiheessa neuvostolle, komissiolle ja jäsenvaltioille neuvoja strategisista tutkimus- ja innovointipoliittisista kysymyksistä.
                  
               
                     (4)
                  
                  
                     Neuvosto sopi ERACin toimeksiannon tarkistamisesta, jotta voidaan ottaa huomioon uuden eurooppalaisen tutkimusalueen hallinnointi ja rajoittaa ERACin jäsenmäärä jäsenvaltioiden ja komission edustajiin, joilla on korkea johtotason vastuu tutkimus- ja innovointipolitiikasta. Neuvosto pani myös merkille lisäarvon, joka saadaan siitä, että tällaiset jäsenvaltioiden ja komission edustajat toimivat ERACin puheenjohtajina.
                  
               
                     (5)
                  
                  
                     ERACin toimeksiantoa olisi näin ollen tarkistettava,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Hyväksytään eurooppalaisen tutkimusalueen ja innovoinnin komitean tarkistettu toimeksianto.
            
            
               2.   Tarkistetun toimeksiannon teksti on tämän päätöksen liitteenä.
            
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 13 päivänä joulukuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  Neuvoston päätöslauselma, annettu 14 päivänä tammikuuta 1974, kansallisten politiikkojen yhteensovittamisesta ja yhteisöä kiinnostavien hankkeiden määrittelystä tieteen ja teknologian alalla (EYVL C 7, 29.1.1974, s. 2).
         
            (2)  Neuvoston päätöslauselma, annettu 28 päivänä syyskuuta 1995, tieteen ja tekniikan tutkimuskomiteasta (CREST) (EYVL C 264, 11.10.1995, s. 4).
         
            (3)  Neuvoston päätöslauselma, annettu 28 päivänä toukokuuta 2010, Eurooppalaisen tutkimusalueen hallinnoinnin kehittämisestä – ks. asiakirja ST 10255/10 osoitteessa http://register.consilium.europa.eu.
         
            (4)  Neuvoston päätöslauselma, annettu 30 päivänä toukokuuta 2013, neuvoa-antavasta työstä eurooppalaista tutkimusaluetta varten – ks. asiakirja ST 10331/13 osoitteessa http://register.consilium.europa.eu.
      
      
         
            LIITE
            Eurooppalaisen tutkimusalueen ja innovoinnin komitean (ERAC) toimeksianto
            KOMITEAN TEHTÄVÄT
            
               1 artikla
               
                  1.   Eurooppalaisen tutkimusalueen ja innovoinnin komitea, jäljempänä ’komitea’, on korkean tason strateginen ja poliittinen yhteinen neuvoa-antava komitea, joka tarjoaa varhaisessa vaiheessa neuvostolle, komissiolle ja jäsenvaltioille neuvoja strategisista tutkimus- ja innovointipoliittisista kysymyksistä.
               
               
                  2.   Komitean tehtäviin kuuluu seuraavaa:
                  
                              a)
                           
                           
                              antaa neuvoja strategisista politiikan suuntaviivoista ja tulevista suuntauksista, jotka edellyttävät unionin ja kansallisten, myös alueellisten, tutkimus- ja innovointipolitiikkojen, myös unionin nykyisen ja seuraavan tutkimuksen ja innovoinnin puiteohjelman ja muiden asiaankuuluvien unionin tutkimus- ja innovointilähtöisten aloitteiden, tarkentamista;
                           
                        
                              b)
                           
                           
                              käynnistää eurooppalaisen tutkimusalueen toimintapoliittisen ohjelman päivityksiä antamalla varhaisessa vaiheessa strategista neuvontaa, jossa otetaan huomioon muun muassa käynnissä olevien eurooppalaisen tutkimusalueen toimien edistyminen;
                           
                        
                              c)
                           
                           
                              pohtia eurooppalaisen tutkimusalueen toimintapoliittisen ohjelman koko täytäntöönpanokauden ajan uusia toimintapoliittisia vaatimuksia, jotka täyttävät tutkimusalueen toimintapoliittisen ohjelman kriteerit, ja antaa neuvoja niistä;
                           
                        
                              d)
                           
                           
                              luoda vuorovaikutusta samantasoisten hallinto- ja koordinointirakenteiden kanssa muilla asiaankuuluvilla politiikan aloilla, kuten korkeakoulutuksessa ja teollisuudessa.
                           
                        
            
            
               2 artikla
               Komitea antaa neuvoja sekä lausuntoja ja raportteja neuvoston tai komission pyynnöstä tai omasta aloitteestaan.
            
            KOKOONPANO
            
               3 artikla
               
                  1.   Komitean jäseninä, jäljempänä ’jäsenet’, ovat jäsenvaltiot ja komissio.
               
               
                  2.   Kukin jäsen nimittää komiteaan enintään kaksi edustajaa, joilla on korkea johtotason vastuu tutkimus- ja innovointipolitiikasta.
               
               
                  3.   Jäsen, joka on estynyt osallistumasta johonkin komitean kokoukseen, voi nimittää sijaisen kyseiseen kokoukseen tai siirtää oman tehtävänsä hoidon toiselle jäsenelle. Komitean puheenjohtajille ja sihteeristölle ilmoitetaan tästä kirjallisesti ennen kokousta.
               
            
            PUHEENJOHTAJAT JA SIHTEERISTÖ
            
               4 artikla
               
                  1.   Komitean puheenjohtajina toimivat jäsenvaltion edustaja ja komission edustaja.
               
               
                  2.   Komitea valitsee jäsentensä äänten enemmistöllä jäsenvaltioiden edustajien keskuudesta puheenjohtajan. Tällaisen puheenjohtajan toimikausi on kolme vuotta, joka voidaan uusia kerran.
               
               
                  3.   Sillä jäsenvaltiolla, jonka edustaja on nimitetty komitean puheenjohtajaksi, ja komissiolla on komiteassa yksi lisäedustaja puheenjohtajan toimikauden ajan.
               
               
                  4.   Puheenjohtajilla ei ole äänioikeutta.
               
            
            
               5 artikla
               Jos toinen puheenjohtajista on estynyt hoitamasta puheenjohtajan tehtävää, hän nimittää itselleen sijaisen yhteisymmärryksessä toisen puheenjohtajan kanssa.
            
            
               6 artikla
               Neuvoston pääsihteeristö huolehtii komitean sihteeripalveluista.
            
            ASIOIDEN KÄSITTELY
            
               7 artikla
               Jos pyydetään äänestystä, lausunnot ja raportit hyväksytään jäsenten äänten yksinkertaisella enemmistöllä. Kullakin jäsenellä on yksi ääni. Komitea raportoi vähemmistöön jääneet tai eriävät näkemykset, joita keskustelun aikana esitetään.
            
            
               8 artikla
               Vain jäsenet voivat käyttää puheenvuoroja komitean kokouksissa. Poikkeuksellisten olosuhteiden vallitessa puheenjohtajat voivat kuitenkin sopia toisin.
            
            
               9 artikla
               Unionin tutkimuksen- ja innovoinnin puiteohjelmaan osallistuvien maiden ja asiaankuuluvien kolmansien maiden, ulkopuolisten asiantuntijoiden ja sidosryhmien edustajia voidaan kutsua tarvittaessa osallistumaan asiaankuuluviin komitean kokouksiin joidenkin tiettyjen esityslistan kohtien käsittelyyn ja neuvoston työjärjestyksen mukaisesti.
            
            
               10 artikla
               Komitea voi asianmukaisesti perustelluissa tapauksissa antaa erityistehtäviä väliaikaisille ad hoc -työryhmille.
            
            
               11 artikla
               
                  1.   Komitea kokoontuu kaksi kertaa vuodessa. Tilanteen vaatiessa puheenjohtajat kutsuvat koolle komitean ylimääräisen kokouksen.
               
               
                  2.   Komitean kokoukset pidetään tavallisesti Brysselissä, mutta niitä voidaan järjestää myös maassa, joka hoitaa vuorollaan Euroopan unionin neuvoston puheenjohtajuutta, neuvoston työjärjestyksen mukaisesti.
               
            
            
               12 artikla
               
                  1.   Komitealla on johtokunta. Johtokuntaan kuuluvat komitean puheenjohtajat ja yksi edustaja kustakin Euroopan unionin neuvoston senhetkiseen puheenjohtajakolmikkoon ja seuraavana vuorossa olevaan puheenjohtajakolmikkoon kuuluvasta jäsenvaltiosta.
               
               
                  2.   Johtokunta valitsee ja valmistelee komitean strategisten keskustelujen aiheet apunaan tarvittaessa komitean ad hoc -työryhmät.
               
            
            
               13 artikla
               Komissio tiedottaa komitealle säännöllisesti eurooppalaisen tutkimusalueen foorumin työskentelystä.
            
            
               14 artikla
               Komitea vahvistaa työjärjestyksensä neuvoston työjärjestyksen mukaisesti.